MILL ไตรมาส3ขาดทุน
MILL งวด 9 เดือนปีนี้เติบโตอยู่ที่ 533.58 ล้านบาท ไตรมาส3ขาดทุน
30 ต.ค. 2565

MILL งวด 9 เดือนปีนี้เติบโตอยู่ที่ 533.58 ล้านบาท ไตรมาส3ขาดทุน
MILL เผยอัตราก่อนหักค่าเสื่อมและต้นทุนอื่นๆ (EBITDA) งวด 9 เดือนปีนี้เติบโตอยู่ที่ 533.58 ล้านบาท ขยายตัวร้อยละ 56.53 จากงวดเดียวกันในปีก่อนอยู่ที่ 340.87 ล้านบาท ส่วนไตรมาส  3/54 ที่พลิกขาดทุนไม่ถือเป็นประเด็นที่ทำให้ผู้ถือหุ้นและนักลงทุนต้องกังวล  แจงเกิดจากการรับพนักงานและผู้เชี่ยวชาญเข้ามาทำในโครงการ Green MILL ทำให้มีค่าใช้จ่ายเพิ่ม  ระบุปัจจุบันโครงการดังกล่าวคืบหน้ามากกว่าร้อยละ 90 แล้ว และเตรียมทดสอบระบบพร้อมทดลองเดินเครื่องได้ในปลายปีนี้ ดังนั้นจึงมั่นใจว่าสามารถผลิตและจำหน่ายเชิงพาณิชย์ได้ตั้งแต่ต้นปีหน้า แต่จะรับรู้รายได้เต็มๆ ในปี 2555 ซึ่งจะเป็นปัจจัยหนุนให้ผลประกอบการขยายตัวอย่างโดดเด่น พร้อมคาดดันอัตรากำไรขั้นต้นปีหน้าขยับขึ้นสู่ระดับ 10-15%  จากปี 2554  อยู่ที่ระดับ 5 % 
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัส  ทรีส์  (MILL) เปิดเผยผลประกอบการในงวด 9 เดือนปี 2554 สิ้นสุดวันที่ 30 กันยายน 2554 ยังสามารถทำกำไรได้ต่อเนื่อง 165.34  ล้านบาท คิดเป็นการเพิ่มขึ้นร้อยละ 50.98 เมื่อเปรียบเทียบกับงวดเดียวกันในปีก่อนที่มีกำไรสุทธิ 109.51 ล้านบาท ส่วนไตรมาส 3/2554 มีผลขาดทุนสุทธิ 93.48 ล้านบาท เปรียบเทียบกับ        ไตรมาส 3/2553 ที่มีกำไรสุทธิ 44.06 ล้านบาท ขณะที่ อัตรากำไรก่อนภาษี (EBITDA) งวด 9 เดือนปีนี้อยู่ที่ 533.58 ล้านบาท ขยายตัวร้อยละ 56.53 จากงวดเดียวกันในปีก่อนอยู่ที่ 340.87 ล้านบาท
สำหรับรายได้รวมของกลุ่มบริษัทในไตรมาส 3/54 เพิ่มขึ้นเป็น 3,862.00 ล้านบาท เมื่อเปรียบเทียบกับปีก่อนที่ทำได้  2,389.69 ล้านบาท โดยเพิ่มขึ้น 1,472.31ล้านบาท จากการที่บริษัทได้ขยายฐานการตลาดเป็นผลทำให้บริษัทมีรายได้เพิ่มขึ้น อย่างไรก็ตามในงวด 3 เดือนผลประกอบการพลิกเป็นขาดทุนเกิดจากการที่บริษัทมีค่าใช้จ่ายในการบริหาร ดอกเบี้ยและค่าธรรมเนียมธนาคาร ที่เกิดขึ้นในโครงการ Green MILL เพิ่มสูงขึ้น แต่คาดว่าค่าใช้จ่ายต่างๆ จะลดลงเมื่อโครงการ Green MILL เปิดดำเนินการเชิงพาณิชย์ได้ โดยคาดว่าจะสามารถเปิดดำเนินการได้ภายในเดือนมกราคมปี 2555 
นายธิติพงศ์ ตั้งพูนผลวิวัฒน์ กรรมการผู้จัดการ บริษัท มิลล์คอนสตีลอินดัสทรีส์ จำกัด (มหาชน) (MILL) กล่าวเสริมว่าเนื่องจากขณะนี้โครงการ Green MILL มีความคืบหน้ามากกว่าร้อยละ 90  และคาดว่าจะเริ่มทดลองเดินเครื่องและทดสอบระบบได้ในช่วงปลายปีนี้ ทำให้บริษัทมีค่าใช้จ่ายเพิ่มขึ้น อันเนื่องจากต้องรับพนักงาน ผู้เชี่ยวชาญ และเจ้าหน้าที่ระดับสูงเพื่อเข้ามาดำเนินงานก่อน อย่างไรก็ตามคาดว่าจะใช้ระยะเวลาในการทดสอบระบบไม่นานนักก็จะสามารถผลิตและจำหน่ายเชิงพาณิชย์ได้ต้นปี 2555  ซึ่งรายได้ที่จะเกิดจากโครงการ Green MILL จะสามารถรับรู้อย่างเต็มที่ในปี 2555 และจะเป็นปัจจัยผลักดันให้ผลประกอบการในปีหน้าของกลุ่มบริษัทขยายตัวอย่างโดดเด่น“ในส่วนของผลประกอบในไตรมาส 3/54 ที่พลิกเป็นขาดทุนนั้นถือว่าไม่ใช่เรื่องที่น่าวิตกและเป็นเรื่องธรรมดาของธุรกิจ เนื่องจากโครงการ Green MILL ในขณะนี้ใกล้ที่จะ Start  แล้วจึงมีภาระค่าใช้จ่ายเพิ่มขึ้น เพราะอยู่เป็นช่วงของการวางระบบและเตรียมความพร้อมในด้านต่างๆ ซึ่งบริษัทจะต้องรับพนักงานเข้ามาไว้ก่อนเพื่อเรียนรู้เกี่ยวกับขั้นตอนการทำงานก่อนที่จะเปิด test run  ซึ่งในปัจจุบันยังไม่สามารถสร้างรายได้ อย่างไรก็ตามเราคาดว่าจะใช้เวลาในการทดสอบระบบในช่วงระยะเวลาสั้นๆ เท่านั้น และคาดว่าประมาณต้นปี 2555 จะสามารถผลิตเพื่อจำหน่ายเชิงพาณิชย์ได้อย่างแน่นอน ซึ่งจะมีการรับรู้รายได้จากโครงการ Green MILL ในปีนี้ไม่มากนัก แต่จะไปรับรู้เต็มๆในปี 2555 ”
เขากล่าวต่อถึงแนวโน้มผลประกอบการในปี 2555 ว่าน่าจะโดดเด่นมากกว่าปี 2554 อย่างมาก โดยจะสามารถรับรู้รายได้อย่างเต็มที่ เพราะ Green MILL เป็นโครงการที่สร้างขึ้นมาเพื่อผลิต billet ทั้งระดับ commercial grade ซึ่งเป็นวัตถุดิบสำคัญในการผลิตเหล็กเส้น เหล็กข้ออ้อย และ billet ระดับ special grade เพื่อสร้างสินค้าที่เป็น high value added ซึ่งจะผลักดันยอดขายเพิ่มขึ้น  ขณะเดียวกันจะทำให้มีอัตรากำไรขั้นต้นของกลุ่มบริษัทในปี 2555 เพิ่มสูงขึ้นด้วย โดยคาดว่าน่าจะขยับขึ้นเป็นระดับ10-15% จากปีนี้อยู่ที่ระดับ5% ส่วนแนวโน้มความต้องการใช้เหล็กในปี 2555 คาดว่าน่าจะขยายตัวตามผลิตภัณฑ์มวลรวมในประเทศ(จีดีพี)  ซึ่งทันทีที่การขับเคลื่อนโครงการเมกะโปรเจ็กต่างๆ ของรัฐบาล โดยเฉพาะการเร่งฟื้นฟู ซ่อมแซมสิ่งปลูกสร้างหลังสถานการณ์อุทกภัยครั้งใหญ่ น่าจะทำให้มีความต้องการใช้เหล็กเข้ามาอย่างต่อเนื่อง